रुपन्देही सुपर लिग : सुपर फोरमा वेस्टर्न २ सय ६ रनले विजयी
भैरहवामा जारी नेपाल टेलिकम रुपन्देही सुपर लिग क्रिकेट प्रतियोगिताअन्तर्गत मंगलबार भएको सुपर फोरको खेलमा बीएम डब्लु वेस्टर्न क्रिकेट क्लबले मेलवर्न क्रिकेट क्लबमाथि सानदार जित निकालेको छ । वेस्टर्नले २ सय ६ रनले मेलवर्नलाई पराजित गरेको हो । 
तिलोत्तमा — भैरहवामा जारी नेपाल टेलिकम रुपन्देही सुपर लिग क्रिकेट प्रतियोगिताअन्तर्गत मंगलबार भएको सुपर फोरको खेलमा बीएम डब्लु वेस्टर्न क्रिकेट क्लबले मेलवर्न क्रिकेट क्लबमाथि सानदार जित निकालेको छ । वेस्टर्नले २ सय ६ रनले मेलवर्नलाई पराजित गरेको हो । रुपन्देही क्रिकेट संघको आयोजनामा सिद्धार्थ रंगशालामा भएको खेलमा टस जितेर ब्याटिङ गरेको वेस्टर्नले निर्धारित ५० ओभरमा ९ विकेटको नोक्सानीमा ३ सय १ रनको उच्च योगफल बनायो । उसका लागि देव खनालले शतकीयपारी खेल्दै १ सय १६ रनको योगदान गरे । त्यस्तै, रोहित पासवानले २९, अनिल खरेलले २७, सुशान्त अर्यालले २१, अनिल साहले १८ र भुवन पाण्डेले १६ रन जोडे । बलिङमा मेलवर्नका तुसार चौहानले ३, रमेश कुर्मी र रोशनलाल गुप्ताले समान २–२ तथा विष्णु कटरिया र शिवकुमार मौर्यले १–१ विकेट लिए । जवाफी ब्याटिङ गरेको मेलवर्न २४.१ ओभरमा अलआउट हुँदै जम्मा ९५ रनमै सीमित भयो । उसलाई सस्तैमा रोक्न बलिङमा वेस्टर्नका देव खनालले ४, अभिषेक गौतमले २ तथा सन्देश थापा, अनिल खरेल र अनिल साहले समान १–१ विकेट लिए । मेलवर्नका मोहम्मद हुसेनले ३९ रन बनाए पनि अन्य सबै ब्याट्सम्यानले दोहोरो अंक बटुल्न सकेनन् र टिम पराजित भयो । खेलमा वेस्टर्नका देव खनाल म्यान अफ द म्याच भए ।चैत्र ४ गतेसम्म चल्ने प्रतियोगितामा विजेताले १ लाख रुपैयाँ र ट्रफी तथा उपविजेताले ५० हजार र ट्रफी प्राप्त गर्नेछन् । प्रतियोगितामा म्यान अफ द सिरिजले १५ हजार, बेस्ट ब्याट्सम्यान, बेस्ट बलर र उदयीमान खेलाडीले जनही ५ हजार रुपैयाँ पाउनेछन् ।